recursal/SuperWikiNEXT-32B huggingface dataset:
Ο **Γουόλτερ Γούντμπερν Χάιντ** (αγγλικά: *Walter Woodburn Hyde*, 4 Μαΐου 1870 - 15 Φεβρουαρίου 1966) ήταν Αμερικανός κλασικός αρχαιολόγος.

Βιογραφία
---------

Γεννήθηκε στις 4 Μαΐου 1970 στην Ίθακα της Νέας Υόρκης. Αποφοίτησε το 1893 με μπάτσελορ από το Πανεπιστήμιο Κορνέλ και από το 1894 έως το 1900 εργάστηκε στη δευτεροβάθμια εκπαίδευση. Φοίτησε το διάστημα 1898-1899 στην Αμερικανική Σχολή Κλασικών Σπουδών στην Αθήνα και στην Αμερικανική Σχολή Κλασικών Σπουδών στη Ρώμη, ενώ μεταξύ 1900-1902 συνέχισε τις σπουδές του στα Πανεπιστήμια της Γενεύης, του Γκέτινκγεν και της Χάλε, από οποίο έλαβε μάστερ και αναγορεύτηκε διδάκτωρ. Δίδαξε λατινικά στο Πανεπιστήμιο του Τενεσί και ελληνικά στο Πανεπιστήμιο Κορνέλ, ενώ από 1910 έως το 1940 ήταν καθηγητής ελληνικών και αρχαίας ιστορίας στο Πανεπιστήμιο της Πενσυλβάνιας το οποίο του απένειμε το 1948 τον τιμητικό τίτλο του Διδάκτορα των Γραμμάτων (Litt.D. *Litterarum doctor*). Πέθανε στις 15 Φεβρουαρίου 1966 στη Φιλαδέλφεια της Πενσυλβάνιας.

Εργογραφία
----------

Έγραψε 14 βιβλία και πολλά άρθρα σε θέματα ελληνικής αρχαιολογίας, αρχαίας ελληνικής λογοτεχνίας, θρησκείας, γεωγραφίας και νομοθεσίας. Ένα από τα κύρια ενδιαφέροντά του του ήταν οι Ολυμπιακοί Αγώνες με τη θεματολογία των οποίων ασχολήθηκε εκτενέστατα. Συνδυάζοντας την αγάπη του για την ορειβασία με την αρχαιολογία μελέτησε τις αρχαίες ρωμαϊκές αλπικές διαδρομές καθώς και τη διαδρομή που πιθανώς χρησιμοποίησε ο Αννίβας για να διασχίσει τις Άλπεις, για την οποία συμπέρανε ότι πρέπει να ήταν κατά μήκος του ποταμού Ισάρ και μετά από το πέρασμα *Alpis Graia*.

Παραπομπές
----------

1. 1 2  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 13  Μαΐου 2014.
2. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 22  Δεκεμβρίου 2014.
3. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 31  Δεκεμβρίου 2014.
4. 1 2 3  Briggs 1994, σελ. 303

Πηγές
-----

* Briggs, Ward W. Jr. (1994). «Hyde, Walter Woodburn». Στο: Ward W. Briggs. *Biographical dictionary of North American classicists* (1η έκδοση). Westport, Conn.: Greenwood Press. σελ. 303-304. ISBN 978-0-313245-60-2.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 44662977
* **AA**: 168190
* LCCN: no2008163331
* ISNI: 0000 0001 0893 8077
* GND: 101160143
* SUDOC: 120898292
* NLA: 35216779
* NKC: jn20040322005
* ICCU: PUVV174570
* BNE: XX1314416
* CiNii: DA10694631

 |

 |
Ο **αλγόριθμος SCAN** είναι ένας αλγόριθμος χρονοπρογραμματισμού ο οποίος έχει ως καθήκον να επιλέγει με ποια σειρά θα εξυπηρετηθούν οι αιτήσεις προς ένα σκληρό δίσκο που αφορούν εγγραφή και ανάγνωση σε αυτόν.

Περιγραφή
---------

Στον αλγόριθμο SCAN ο βραχίονας ξεκινά από τη μια άκρη του δίσκου και εξυπηρετεί τις αιτήσεις του δίσκου μέχρις ότου φτάσει στο άλλο άκρο του. Μόλις φτάσει εκεί o βραχίονας, η κεφαλή αλλάζει κατεύθυνση και συνεχίζει να εξυπηρετεί αιτήσεις κινούμενη προς το άκρο από όπου ξεκίνησε. Η διαδικασία αυτή επαναλαμβάνεται συνεχώς σαρώνοντας ουσιαστικά τον δίσκο.

Ο αλγόριθμος SCAN ονομάζεται επίσης και **αλγόριθμος ανελκυστήρα** γιατί η κίνηση του βραχίονα μοιάζει με αυτή ενός ανελκυστήρα εξυπηρετώντας πρώτα όλες τις αιτήσεις προς μια κατεύθυνση και έπειτα τις αιτήσεις της άλλης κατεύθυνσης.

Παραλλαγές
----------

Μια παραλλαγή του αλγόριθμου SCAN είναι ο αλγόριθμος C- SCAN όπου το C προέρχεται από την αγγλική λέξη circular (κυκλικός).

Ο αλγόριθμος αυτός σχεδιάστηκε προκειμένου να παρέχει πιο ομοιόμορφους χρόνους αναμονής και η διαφορά του με τον SCAN είναι ότι μόλις ο βραχίονας φτάσει στο άλλο άκρο δεν αλλάζει κατεύθυνση η κεφαλή αλλά μετακινείται ο βραχίονας πάλι στο σημείο από όπου ξεκίνησε απευθείας χωρίς να εξυπηρετήσει καμία αίτηση.

Παράδειγμα
----------

Έστω σκληρός δίσκος με 200 ίχνη ο οποίος έχει μια δεδομένη στιγμή τις παρακάτω αιτήσεις: ίχνος 11, ίχνος 5, ίχνος 53, ίχνος 88, ίχνος 76, ίχνος 2.

Έστω ότι η κεφαλή την δεδομένη στιγμή είναι στο ίχνος 30 και κινείται προς αύξοντα αριθμούς ίχνους.

### SCAN

Ο αλγόριθμος SCAN θα εξυπηρετήσει τις παραπάνω αιτήσεις με την εξής σειρά:  

**30** --> **53** --> **76** --> **88** --> **199**--> **11** --> **5** --> **2**

### C- SCAN

Ο αλγόριθμος C-scan θα εξυπηρετήσει τις παραπάνω αιτήσεις με την εξής σειρά:  

**30** --> **53** --> **76** --> **88** --> **199**--> **0**-> **2** --> **5** --> **11**

Δείτε Επίσης
------------

* FCFS
* SSTF
* LOOK

Παραπομπές
----------

1. ↑  Λειτουργικά Συστήματα, 2η Ελληνική Έκδοση (Silberschatz, Galvin, Gagne), σελ. 606-607.

Πηγές
-----

* Λειτουργικά Συστήματα, 2η Ελληνική Έκδοση (Silberschatz, Galvin, Gagne), ISBN 978-960-411-692-8.
Η **Σχολή Μαγείας και Ξορκιών «Χόγκουαρτς»**, ευρύτερα γνωστή και ως **Χόγκουαρτς**, είναι φανταστικό αγγλικό οικοτροφείο μαγείας για μαθητές ηλικίας από έντεκα έως δεκαοκτώ ετών και πρόκειται για τον κύριο τόπο δράσης στη λογοτεχνική και κινηματογραφική σειρά του Χάρι Πότερ, καθώς και για το κυρίως σκηνικό στο σύμπαν του Μαγικού Κόσμου που δημιούργησε η Τζ. Κ. Ρόουλινγκ.

Η Σχολή βρίσκεται στα Υψίπεδα της Σκωτίας και δέχεται μαθητές-μάγους από το Ηνωμένο Βασίλειο και την Ιρλανδία. Αναφέρεται ως κρατικό σχολείο, χρηματοδοτούμενο από το Υπουργείο Μαγείας.

Η ακριβής τοποθεσία της δεν έγινε γνωστή, αφού είχε χαρακτηριστεί ως αχαρτογράφητη. Για τους Μαγκλ, το σχολείο έχει την όψη ενός παλαιού και εγκαταλελειμμένου κάστρου. Ομοίως με αυτό, οι τοποθεσίες αρκετών σχολών μαγείας προστατεύονται με σκοπό να αποτραπεί η αποκάλυψη των μεθόδων διδασκαλίας τους, αλλά και η προστασία των μαθητών τους και των ίδιων των κτιρίων από κάτι ζημιογόνο.

Ιδρυμένο γύρω στον 10ο αιώνα, το Χόγκουαρτς θεωρείται ένα από τα πιο αξιόλογα εκπαιδευτικά ιδρύματα μαγείας στον κόσμο των μάγων, αν και επίσης καλά θεωρούνται η Ακαδημία Μαγείας «Μπομπατόν» στη Γαλλία, το Ινστιτούτο «Ντάρμστρανγκ» που εικάζεται πως βρισκόταν στη Βόρεια Ευρώπη και τη Σχολή Μαγείας και Ξορκιών «Ίλβερμορνι» στις ΗΠΑ.

Οι μαθητές με μαγικές ικανότητες εγγράφονται στη σχολή κατά τη γέννησή τους και γίνονται δεκτοί στην ηλικία των έντεκα, ενημερώνοντάς τους μέσω επιστολής που απεστάλη με ταχυδρομική κουκουβάγια. Ωστόσο, εάν το εν λόγω παιδί είναι γεννημένο ως μαγκλ ή ημίαιμο, σαν τον Χάρι Πότερ, και χωρίς γνώση του κόσμου των μάγων, ένα μέλος του προσωπικού του σχολείου επισκέπτεται το παιδί και την οικογένειά του για να τους ενημερώσει.

Το ρητό του σχολείου είναι «Draco Dormiens Nunquam Titillandus» που μεταφράζεται ως «Ποτέ μην γαργαλάς έναν κοιμισμένο δράκο».

Παραπομπές
----------

1. ↑  Γουόλμπεργκ, Στιβ (2005). *Hour of the Witch: Harry Potter, Wicca Witchcraft, and the Bible*. Destiny Image. σελ. 31. ISBN 978-0-7684-2279-5.
2. ↑  Ρόουλινγκ, Τζ. Κ. (15 Αυγούστου 2015). «The Hogwarts Express». *www.wizardingworld.com* (στα Αγγλικά). Ανακτήθηκε στις 25 Σεπτεμβρίου 2022.
3. ↑  Πέιτζ, Ρέιτσελ (18 Ιουλίου 2015). «J.K. Rowling just solved the riddle of how much Hogwarts costs». *HelloGiggles* (στα Αγγλικά). Ανακτήθηκε στις 25 Σεπτεμβρίου 2022.
4. ↑  Ρόουλινγκ, Τζ. Κ. (15 Αυγούστου 2015). «The Quill of Acceptance and The Book of Admittance». *www.wizardingworld.com* (στα Αγγλικά). Ανακτήθηκε στις 25 Σεπτεμβρίου 2022.
5. ↑  Χάας, Χέδερ (15 Απριλίου 2011). «The Wisdom of Wizards-and Muggles and Squibs: Proverb Use in the World of Harry Potter». *The Journal of American Folklore* (492): 29-54. doi:10.5406/jamerfolk.124.492.0029.
**Τάνκοουμπον** (ιαπωνικά: 単行本, Χέπμπορν: Tankōbon) είναι ο ιαπωνικός όρος για τη συλλογή μιας συγκεκριμένης σειράς (όπως μάνγκα ή σειρά βιβλίων, περιοδικών άρθρων, εκθέσεων κτλ.) σε βιβλίο, σε αντίθεση με το περιοδικό που συχνά περιέχει διάφορους τίτλους.

Τυπικά, τα μάνγκα εκδίδονται πρώτα σε περιοδικά ανθολόγια μάνγκα, που έχουν μέγεθος τηλεφωνικού καταλόγου, εβδομαδιαία ή μηνιαία (όπως τα *Afternoon*, *Shonen Jump*, *Hana to Yume*). Αυτά τα ανθολόγια συχνά έχουν εκατοντάδες σελίδες και δεκάδες ξεχωριστές ιστορίες από πολλούς συγγραφείς. Τυπώνονται σε πολύ φτηνό χαρτί και θεωρούνται αναλώσιμα. Ένα τάνκοουμπον συλλέγει τα κεφάλαια από μία μόνο σειρά και τα επανεκδίδει σε τεύχη με καλύτερη ποιότητα χαρτιού.
**Οξείδιο του σιδήρου** είναι μία μαύρη σκόνη με το χημικό τύπο FeO. Αποτελείται από το χημικό στοιχείο σιδήρος στην κατάσταση οξειδώσεως 2, συνδεδεμένο με το οξυγόνο. Η ορυκτή μορφή του είναι γνωστή ως βουστίτης. Το FeO δεν πρέπει να συγχέεται με τη σκουριά, η οποία συνήθως αποτελείται από ένυδρο τριοξείδιο του σιδήρου. Ο όρος μπορεί να χρησιμοποιηθεί πιο χαλαρά για μία μη-στοιχειομετρική ένωση ως ο λόγος των στοιχείων σίδηρος και οξυγόνο μπορεί να ποικίλλει· τα δείγματα είναι τυπικά έλλειψη σιδήρου με συνθέσεις που κυμαίνονται από Fe0.84Ο προς Fe0.95Ο .

Παρασκευή
---------

Ερχόμενος σε επαφή με το διαλυμένο οξυγόνο, ο σίδηρος οξειδώνεται προς κατιόντα Fe2+:

Fe2+(aq) + 2e-

Η οξείδωση του σιδήρου γίνεται σε σημεία όπου η μεταλλική επιφάνεια παρουσιάζει ανωμαλίες και τα ηλεκτρόνια που παράγονται ανάγουν το οξυγόνο σύμφωνα με την ημιαντίδραση:

O2(g) + 2H2O(l) + 4e- 

Το τελικό προϊόν, όταν ξεραθεί, δίνει τη σκουριά. Η σκουριά είναι ένυδρο οξείδιο του σιδήρου.

Παραπομπές
----------

1. ↑  Pradyot Patnaik. *Handbook of Inorganic Chemicals*. McGraw-Hill, 2002, ISBN 0-07-049439-8
2. ↑  Greenwood, Norman N.· Earnshaw, Alan (1997). *Chemistry of the Elements* (2nd έκδοση). Butterworth–Heinemann. ISBN 0080379419.
Η **μαγική φανέλα** (γερμ. *Nothemd*) ήταν γερμανικό λαογραφικό ένδυμα της εποχής του μπαρόκ, τον 17ο-18ο αιώνα. Τη φορούσαν μέσα από τα ρούχα σαν τη φανέλα, ιδίως όσοι ήταν πολύ προληπτικοί. Οι άντρες την φορούσαν στον τριακονταετή πόλεμο για να μην τους πιάνει το βόλι και το σπαθί στον πόλεμο, ενώ οι γυναίκες τη φορούσαν στη γέννα για να μην πεθάνουν. Γενικά το φορούσαν οι προληπτικοί όταν αντιμετώπιζαν κίνδυνο θανάτου.

Περιγραφή
---------

Η ύφανση της μαγικής φανέλας σύμφωνα με την κυριαρχούσα λαογραφία έπρεπε να γίνει από δύο κόρες παρθένες (ηλικίας μέχρι επτά χρονών) και κατά την διάρκεια μαγικής τελετουργίας, ιδιαίτερα την νύχτα πριν τα Χριστούγεννα, δηλαδή μεταξύ 24ης και 25ης Δεκεμβρίου. Στο μπροστινό μέρος είχαν δύο κεντήματα. Το δεξιό κέντημα παρίστανε το πρόσωπο ενός γενειοφόρου πολεμιστή με κράνος και το αριστερό έναν βασιλιά. Δεξιά και αριστερά ήταν κεντημένοι σταυροί. Η φανέλα είχε μακρυά μανίκια και έφτανε μέχρι τα γόνατα.

Πηγές
-----

* αντίστοιχο άρθρο στην βιβλιοθήκη Μάγιερ
* spiegel.de, Ο τριακονταετής πόλεμος


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Nothemd  της Γερμανικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Μοσεσόε Β΄**  (Moshoeshoe II, πρώην όνομα: **Constantine Bereng Seeiso**, 1938-1996) ήταν ανώτατος αρχηγός στο Λεσότο και στη συνέχεια βασιλιάς του κρατιδίου, από το 1966 έως τον τραγικό θάνατό του, το 1996.

Βιογραφία
---------

### Πρώτα χρόνια

Γεννήθηκε στις 2 Μαΐου του 1938 και μορφώθηκε στο Κολέγιο της πόλης Ρόμα, στο Λεσότο. Στη συνέχεια στάλθηκε στην Αγγλία, εν μέσω φημών ότι ο θετός πατέρας του σκόπευε να τον δηλητηριάσει. Αρχικά πήγε στο Κολέγιο Έπλφορθ και στη συνέχεια στο Κόρπους Κρίστι της Οξφόρδης. Ενώ βρισκόταν εκεί η ζωή του δε διέφερε καθόλου από εκείνη ενός Άγγλου ευγενή και συμπεριελάμβανε κυνήγι, σκοποβολή και ψάρεμα. Το 1962 παντρεύτηκε την Ταμπίτα Μασέντλ Λεροτόλι Μοτζελάιν (Tabitha Masentle Lerotholi Mojelain ), η οποία έγινε γνωστή αργότερα με την ονομασία Μαμοάτο ('Mamohato), με την οποία απέκτησαν 2 γιους και 1 κόρη.

Βασιλεία
--------

Πολλές φορές η πολιτική εξουσία του περιορίστηκε και η βασιλεία του διεκόπη δύο φορές. Στα πρώτα χρόνια της Βασιλείας του (1970), ο Λεαμπούα Τζόναθαν, τότε πρωθυπουργός, κατέλαβε την εξουσία και ανέλαβε τον έλεγχο της κυβέρνησης, στέλνοντας στην εξορία (Ολλανδία) τον Βασιλιά. Ο Μοσεσόε ανέκτησε κάποια εξουσία το 1986, όταν ανατράπηκε ο Τζόναθαν σε πραξικόπημα. Τον Φεβρουάριο του 1990 του αφαιρέθηκαν οι εξουσίες που του έδινε το Σύνταγμα. Τον Νοέμβριο της ίδιας χρονιάς ο γιος του, Λετσίε, πραγματοποίησε πραξικόπημα και ανέτρεψε τον πατέρα του, καταλαμβάνοντας ο ίδιος τον θρόνο. Για τα επόμενα χρόνια, ως το 1992, ο βασιλιάς έζησε εξόριστος στο Ηνωμένο Βασίλειο. Αποκαταστάθηκε στον θρόνο τον Ιανουάριο του 1995. Κυβέρνησε για βραχύβια θητεία, έως τον θάνατό του, τον Ιανουάριο της επόμενης χρονιάς. Στη διάρκεια της πολιτικής αναταραχής το 1970 και το 1990, και για έναν μήνα μετά τον θάνατο του βασιλιά το 1996, η χήρα του και μητέρα του Λετσίε, Μαμοάτο, ήταν αντιβασίλισσα.

Θάνατος
-------

Ο βασιλιάς σκοτώθηκε σε ηλικία 57 ετών σε τροχαίο δυστύχημα, όταν το αυτοκίνητό του ξέφυγε από την πορεία του σε ορεινό δρόμο του κρατιδίου, τις πρώτες πρωινές ώρες στις 15 Ιανουαρίου του 1996. Στο δυστύχημα βρήκε τον θάνατο και ο οδηγός του Μοσοσόε. Σύμφωνα με ανακοίνωση της κυβέρνησης, ο Βασιλιάς είχε μεταβεί στο Ματσιένγκ για να δει τα βοοειδή του στη 1 το πρωί και επέστρεφε στη Μαζερού όταν συνέβη το δυστύχημα.

Παραπομπές
----------

1. 1 2  «Encyclopædia Britannica» (Αγγλικά) biography/Moshoeshoe-II. Ανακτήθηκε στις 9  Οκτωβρίου 2017.
2. 1 2  (Γερμανικά) *Munzinger Personen*. 00000013009. Ανακτήθηκε στις 9  Οκτωβρίου 2017.
3. ↑  Νεκρολογία από τον Benjamin Pogrund στην εφημερίδα The Independent, 16-1-1996
4. ↑  King of Tiny Land Circled by South Africa Dies in Car Plunge, του Donald G. McNeil Jr στους New York Times, 16 Ιανουαρίου 1996.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 6651763
* LCCN: n95911608
* ISNI: 0000 0000 4529 244X
* SUDOC: 070036543

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Moshoeshoe II  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο όρος **Δημοτικό διαμέρισμα** περιέγραφε την υποδιαίρεση Καποδιστριακού δήμου. Ο όρος εισήχθη το 1999, δύο χρόνια μετά την ψήφιση του νόμου 2539/97 και καταργήθηκε με τον νόμο 3463/2006 για να αντικατασταθεί με με τον όρο Τοπικό διαμέρισμα. Διοικητικά δεν αποτελούσαν αυτοδιοικούμενο θεσμό όμως διέθεταν δικό τους συμβούλιο.

Τα δημοτικά διαμερίσματα αντιπροσώπευαν την επικράτεια δήμων ή κοινοτήτων που συγχωνεύθηκαν σε έναν μεγαλύτερο δήμο.

Σύμφωνα με το άρθρο 117 του Νόμου 3463/2006 σε δημοτικά διαμερίσματα διαιρούνται οι οικισμοί-έδρες δήμων που έχουν πληθυσμό πάνω από 100.000 κατοίκους. Οι δήμοι των οποίων οι έδρες έχουν περισσότερους από 100.000 κατοίκους και διαιρούνται σε δημοτικά διαμερίσματα είναι οι εξής:

| Δήμος | Νομός | Έδρα | Δημοτικά διαμερίσματα |
| --- | --- | --- | --- |
| Δήμος Αθηναίων(745.514) | Αττική | Αθήνα(745.514) | 7 |
| Δήμος Θεσσαλονίκης(363.987) | Θεσσαλονίκη | Θεσσαλονίκη(363.987) | 5 |
| Δήμος Πειραιώς(175.697) | Αττική | Πειραιάς(175.697) | 5 |
| Δήμος Πατρέων(163.446) | Αχαΐα | Πάτρα(160.400) | 4 |
| Δήμος Περιστερίου(137.918) | Αττική | Περιστέρι(137.918) | 4 |
| Δήμος Ηρακλείου(137.711) | Ηράκλειο | Ηράκλειο(130.914) | 4 |
| Δήμος Λαρισαίων(126.076) | Λάρισα | Λάρισα(124.394) | 4 |
| Δήμος Καλλιθέας(109.609) | Αττική | Καλλιθέα(109.609) | 3 |

Οι δήμοι Πατρέων, Ηρακλείου και Λαρισαίων διαιρούνται και σε τοπικά διαμερίσματα, αφού απαρτίζονται και από άλλους οικισμούς πλην της έδρας τους. Σε δημοτικά διαμερίσματα χωρίζεται μόνο η έδρα τους. Σε παρένθεση είναι ο πραγματικός πληθυσμός των δήμων και των οικισμών κατά την απογραφή του 2001.

Με τον πιο πρόσφατο νόμο 3852/2010, γνωστό και ως πρόγραμμα Καλλικράτης, τα δημοτικά διαμερίσματα μετονομάστηκαν σε δημοτικές κοινότητες.

Παραπομπές
----------

1. ↑  "Κύρωση αποτελεσμάτων πραγματικού πληθυσμού σε Δήμους με πληθυσμό άνω των 100.000 κατοίκων ανά δημοτικό διαμέρισμα" (ΦΕΚ 920 Β'/24.06.2010)
Ο **Ντάριν Ο' Μπράιεν** (*Darrin Kenneth O'Brien*, 30 Οκτωβρίου 1969), γνωστότερος με το καλλιτεχνικό του ψευδώνυμο **Snow**, είναι βραβευμένος Καναδός μουσικός της ρέγκε από το Τορόντο του Οντάριο. Είναι περισσότερο γνωστός για τη μεγάλη επιτυχία του 1993, "Informer".

Βιογραφία και έργο
------------------

Γεννήθηκε στο Νορθ Γιορκ του Οντάριο στις 30 Οκτωβρίου του 1969, στην επαρχία του Τορόντο. Σε ηλικία 16 ετών εγκαταστάθηκε στο Άγιαξ του Οντάριο.Τον ανακάλυψε ο DJ Μέρβιν Πρινς, με καταγωγή από την Τζαμάικα. Το όνομα Snow σημαίνει "Super Notorious Outrageous Whiteboy" (*Σούπερ Διαβόητο Εξοργισμένο Λευκό Αγόρι*) και του δόθηκε από τον Πρινς. Ο τελευταίος πήγε το Snow στην πόλη της Νέας Υόρκης και τον σύστησε στον MC Shan, ο οποίος με τη σειρά του σύστησε τον καλλιτέχνη σε δισκογραφικούς παραγωγούς. Ως αποτέλεσμα, ο τραγουδιστής υπέγραψε συμβόλαιο με τη δισκογραφική εταιρεία Motorjam/Elektra. Το πρώτο του άλμπουμ κυκλοφόρησε το 1993 με τίτλο *12 Inches of Snow*. Την παραγωγή ολόκληρου του άλμπουμ ανέλαβαν οι MC Shan και Μέρβιν Πρινς, καθώς ο Snow βρισκόταν στη φυλακή, κατηγορούμενος για επίθεση.

Μόλις αποφυλακίστηκε, το πρώτο του σινγκλ, με τίτλο "Informer" ("Καταδότης"), σε στίχους του Μέρβιν Πρινς έκανε μεγάλη επιτυχία. Το άλμπουμ πούλησε πάνω από 8 εκατομμύρια αντίτυπα σε όλο τον κόσμο και το σινγκλ "Informer" παρέμεινε στην πρώτη θέση στους μουσικούς καταλόγους επιτυχιών των ΗΠΑ επί 7 συνεχείς εβδομάδες. Το "Informer" καταγράφηκε δύο φορές στο Βιβλίο των Παγκοσμίων Ρεκόρ Γκίνες ως το πλέον ευπώλητο σινγκλ στην ιστορία της αμερικανικής ρέγκε μουσικής, όπως επίσης και το σινγκλ της ρέγκε με τις περισσότερες πρωτιές σε μουσικούς καταλόγους επιτυχιών. Το δεύτερό του σινγκλ, με τίτλο "Girl I've Been Hurt", ήταν στο #19 στο Hot 100.

Το 1995 αποχώρησε από τον Snow ο άνθρωπος που τον ανακάλυψε, ο Μέρβιν Πρινς. Έτσι, ο MC Shan συνεργάστηκε στο δεύτερό του άλμπουμ, με τίτλο *Murder Love*. Το άλμπουμ αυτό αλλά και τα επόμενα δεν έκαναν επιτυχία, όπως το παρθενικό του. Το 2000 επέστρεψε στις επιτυχίες με το "Everybody Wants to Be Like You", και ξανά το 2002 με το "Legal".

Βραβεύσεις
----------

Ο καλλιτέχνης προτάθηκε για εννέα συνολικά βραβεία Τζούνο (Juno) και κέρδισε το εν λόγω βραβείο το 1994, για το καλύτερο ηχογράφημα ρέγκε μουσικής, με το "Informer".

Δισκογραφία
-----------

* *12 Inches of Snow* (1993) ΗΠΑ #5, πλατινένιο.
* *Murder Love* (1995)
* *The Greatest Hits of Snow* (1996)
* *Justuss* (1997)
* *Cooler Conditions* (1999)
* *Mind on the Moon* (2000)
* *Two Hands Clapping* (2002)

Παραπομπές
----------

1. ↑  (Αγγλικά) *SNAC*. w6sn0gc7. Ανακτήθηκε στις 9  Οκτωβρίου 2017.
2. ↑  Ανακτήθηκε στις 14  Ιουνίου 2019.
3. ↑  «Juno Awards archive». Αρχειοθετήθηκε από το πρωτότυπο στις 15 Δεκεμβρίου 2009. Ανακτήθηκε στις 14 Ιουλίου 2008.

Εξωτερικοί σύνδεσμοι
--------------------

* Επίσημος ιστότοπος

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 42032524
* LCCN: no00100307
* ISNI: 0000 0001 2053 1237
* GND: 134815238
* BNF: cb13961884p (data)
* MusicBrainz: 70cb4669-ad7a-4d5c-b99e-7582df393cc7
* NKC: xx0130825

 |

 |
Το **Σάλχαντ** (αραβικά: صَلْخَد, εβραϊκά: סַלְכָּה) είναι πόλη στο Κυβερνείο Ας Σουγουαΐντα, στη νότια Συρία. Είναι η πρωτεύουσα της περιφέρειας Σάλχαντ, μιας από τις τρεις περιφέρειες του κυβερνείου. Έχει πληθυσμό 15.000 κατοίκους.

Βρίσκεται στα 1350 μέτρα πάνω από την επιφάνεια της θάλασσας στα κεντρικά υψίπεδα Τζαμπάλ αλ-Ντρούζε, γνωστά στα ελληνικά ως Ασάλμανος, στην περιοχή της Αυρανίτιδος. Απέχει περίπου 130 χιλιόμετρα από τη Δαμασκό και οι πλησιέστερες πόλεις είναι η Ας Σουγουαΐντα, περίπου 28 χιλιόμετρα βορειοδυτικά και η Μπόσρα, 22 χιλιόμετρα δυτικά. Τα σύνορα με την Ιορδανία βρίσκονται 15 χιλιόμετρα νότια.

Παραπομπές
----------
Το **Σουπερκόπα ΜΧ** (ισπανικά: *Supercopa MX*) είναι ποδοσφαιρική διοργάνωση του Μεξικού στην οποία λαμβάνουν μέρος οι νικήτριες των περιόδων Απερτούρα και Κλαουσούρα του Κόπα ΜΧ. Οι νικήτριες καταλαμβάνουν την τρίτη θέση του Μεξικού στο Κόπα Λιμπερταδόρες, εισερχόμενες στον πρώτο γύρο της διοργάνωσης.

Ιστορία
-------

Τον Ιούνιο του 2013, ο πρόεδρος της Λίγα ΜΧ, Ντέκιο ντε Μαρία, ανακοίνωσε ότι οι νικήτριες των Απερτούρα και Κλαουσούρα του Κόπα ΜΧ θα αντιμετωπίσουν ο ένας τον άλλον και ο νικητής θα προκριθεί στο Κόπα Λιμπερταδόρες του επόμενου έτους ως «Μεξικό 3».

Στις 20 Ιουνίου 2014 ανακοινώθηκε ότι οι δύο ομάδες θα έρχονταν αντιμέτωπες σε μια σειρά δύο αγώνων, με την ονομασία SuperCopa MX.

Το 2015 διεξήχθη μόνο αγώνας σε ουδέτερο γήπεδο, στο Toyota Stadium στο Φρίσκο, Τέξας, Ηνωμένες Πολιτείες, κάνοντας το Μεξικό το τέταρτο έθνος (μετά την Ιταλία, τη Γαλλία και την Τουρκία) και το πρώτο έθνος της Βόρειας Αμερικής που διοργάνωσε το Σούπερ Καπ στο εξωτερικό.

Παραπομπές
----------

1. ↑  «Copa MX dará un boleto para Libertadores». record.com.mx. 3 Ιουνίου 2013. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 7 Ιουλίου 2014.
2. ↑  «Nace la SUPERCOPA MX». LigaMX.net. 20 Ιουνίου 2013. Αρχειοθετήθηκε από το πρωτότυπο στις 14 Ιουλίου 2014. Ανακτήθηκε στις 7 Ιουλίου 2014.
3. ↑  «Campeón de Campeones y SuperCopaMX». Liga MX. 5 Ιουνίου 2015. Αρχειοθετήθηκε από το πρωτότυπο στις 10 Ιουλίου 2015. Ανακτήθηκε στις 5 Ιουνίου 2015.

Eξωτερικοί σύνδεσμοι
--------------------

* Επίσημος ιστότοπος
Η Σερβία είναι ένα ιδιαίτερο είδος Προεδρευόμενη Κοινοβουλευτική Δημοκρατία που τείνει προς την Προεδρική Δημοκρατία με αρχηγό της Κυβέρνησης Πρωθυπουργό στο πλαίσιο ενός πολυκομματικού συστήματος και τον Πρόεδρο συχνά να επεμβαίνει στις πολιτικές εξελίξεις. Ουσιαστικά οι εξουσίες μοιράζονται ανάμεσα στον Πρωθυπουργό και στον Πρόεδρο της Δημοκρατίας. Η εκτελεστική εξουσία ασκείται από την κυβέρνηση αλλά και τον Πρόεδρο της Σέρβικης Δημοκρατίας. Η νομοθετική εξουσία ασκείται τόσο από την Κυβέρνηση όσο και από την Εθνοσυνέλευση και από τον Πρόεδρο της Σερβίας. Η Δικαιοσύνη είναι ανεξάρτητη, τόσο από την εκτελεστική όσο και από τη νομοθετική εξουσία.

Εκτελεστική εξουσία
-------------------

Αρχηγός του Κράτους της Σερβίας είναι ο Πρόεδρος της Δημοκρατίας. Από τις 31 Μαΐου 2017 Πρόεδρος της Δημοκρατίας είναι ο Αλεξάνταρ Βούτσιτς. Αρχηγός της κυβέρνησης είναι ο Πρωθυπουργός ο οποίος διορίζει το υπουργικό συμβούλιο αλλά ο Πρόεδρος μπορεί να προβάλει βέτο εφόσον δεν συμφωνεί με την επιλογή ορισμένων προσώπων.

Νομοθετική εξουσία
------------------

Η Εθνοσυνέλευση της Σερβίας (*Narodna skupština Republike Srbije*) αποτελείται από 250 μέλη, τα οποία εκλέγονται για τετραετή θητεία. Η Σερβία έχει πολυκομματικό σύστημα και επιτρέπεται η λειτουργία πολυάριθμων πολιτικών κομμάτων, εκ των οποίων κανένα κόμμα δεν έχει δυνατότητα να κυβερνήσει από μόνο του αλλά σχηματίζονται κυβερνήσεις συνασπισμού.

Πολιτικά κόμματα και εκλογές
----------------------------

Σήμερα υπάρχουν συνολικά 342 πολιτικά κόμματα στη Σερβία.

Κύριο λήμμα: Εκλογές στη Σερβία

Παραπομπές
----------

1. ↑  Κατάλογος πολιτικών κομμάτων της Σερβίας Αρχειοθετήθηκε 2008-01-17 στο Wayback Machine. (στα σερβικά)
Το ***StarCraft*** είναι βιντεοπαιχνίδι στρατηγικής πραγματικού χρόνου και επιστημονικής φαντασίας που δημιουργήθηκε από την εταιρία Blizzard Entertainment. Είναι το πρώτο παιχνίδι της σειράς *StarCraft* και κυκλοφόρησε για τo λειτουργικό σύστημα Microsoft Windows στις 31 Μαρτίου 1998, ενώ ένα χρόνο αργότερα κυκλοφόρησε και για το λειτουργικό σύστημα Mac OS της Apple. Στις 13 Ιουνίου 2000 κυκλοφόρησε και μια παραλλαγή του παιχνιδιού για την κονσόλα Nintendo 64. Έχοντας πουλήσει περισσότερα από 11 εκατομμύρια αντίγραφα παγκοσμίως μέχρι τον Φεβρουάριο του 2009, το *StarCraft* είναι ένα από τα παιχνίδια υπολογιστών με τις μεγαλύτερες πωλήσεις μέχρι σήμερα. Η ιστορία του αρχικού *StarCraft* συνεχίστηκε με το πακέτο επέκτασης *StarCraft: Brood War* και με τη συνέχεια *StarCraft II: Wings of Liberty*, το οποίο κυκλοφόρησε τον Ιούλιο του 2010.

Λεπτομέρειες
------------

Το παιχνίδι διαδραματίζεται στον 26ο αιώνα, και έχει ως θέμα την διαμάχη τριών φυλών για κυριαρχία, σε ένα μακρινό μέρος του Γαλαξία. Οι φυλές αυτές είναι οι Terran (Γήινοι), άνθρωποι που έχουν εξοριστεί από τη Γη, οι οποίοι έχουν την ικανότητα να προσαρμόζονται κάτω από οποιεσδήποτε συνθήκες, οι Zerg (Ζεργκ), μια φυλή εντομοειδών εξωγήινων, οι οποίοι μανιωδώς αφομοιώνουν άλλες φυλές και κυνηγούν την γενετική τελειότητα, και οι Protoss (Πρότος), ένα ανθρωποειδές είδος εξωγήινων με πολύ εξελιγμένη τεχνολογία και βιονικές ικανότητες, οι οποίοι βρίσκονται σε συνεχή διαμάχη με τους Ζεργκ, προσπαθώντας να διατηρήσουν τον πολιτισμό τους και τον αυστηρά φιλοσοφικό τρόπο ζωής τους.

Υποδοχή
-------

Το παιχνίδι έχει αποσπάσει επαίνους για την πρωτοποριακή χρήση μοναδικών φυλών σε παιχνίδι στρατηγικής πραγματικού χρόνου και για την καθηλωτική πλοκή του.

Εξωτερικοί σύνδεσμοι
--------------------

* Επίσημος ιστότοπος
* The *StarCraft* Compendium on Battle.net Αρχειοθετήθηκε 2011-02-25 στο Wayback Machine.
Ο **Τζοβάνι Μπατίστα Τζιράλντι** (*Giovan Battista Giraldi Cinzio*, 12 Νοεμβρίου 1504 – 30 Δεκεμβρίου 1573) ήταν Ιταλός μυθιστοριογράφος και ποιητής. Ήταν επίσης γνωστός με τα ψευδώνυμα **Σύνθιος**, **Σύνθιο** ή **Σίντιο**.

Βιογραφία
---------

Γεννήθηκε στην Φερράρα της Ιταλίας και σπούδασε στο εκεί πανεπιστήμιο. Το 1525 έλαβε έδρα καθηγητή φυσικής φιλοσοφίας, ενώ το 1537 έγινε διάδοχος του Τσέλιο Καλκανίνι (Celio Calcagnini) στην έδρα της λογοτεχνίας (belles-lettres).

Μεταξύ 1542 και 1560 διετέλεσε ιδιωτικός γραμματέας, πρώτα του Δούκα της Φερράρας Έρκολε Β' και αργότερα του Αλφόνσο Β' Έστε, επίσης Δούκα της Φερράρας.

Λόγω μιας λογοτεχνικής φιλονικίας έπεσε σε δυσμένεια και μετακόμισε στο Μοντοβί της βόρειας Ιταλίας, όπου δίδαξε λογοτεχνία μέχρι το 1568.

Στη συνέχεια, έλαβε πρόσκληση της Συγκλήτου του Μιλάνου και ανέλαβε την έδρα ρητορικής στην Παβία μέχρι το 1573, όταν, για λόγους υγείας επέστρεψε στη Φερράρα όπου και απεβίωσε.

Έργα του
--------

Εκτός από το έπος με τον τίτλο Ercole (1557) σε 26 ωδές (cantos), ο Τζιράλντι έγραψε εννέα τραγωδίες. Η πιό γνωστή είχε τον τίτλο Orbecche και γράφτηκε το 1541.

Το λογοτεχνικό του έργο είναι επηρεασμένο ιδεολογικά από την Αντιμεταρρύθμιση.

Από τις πεζογραφικές εργασίες του, η σημαντικότερη είναι το «Εκατόμυθοι» (Hecatommithi ή Ecatomiti), μια συλλογή ιστοριών σε στιλ μεταξύ Βοκάκιου και Ματέο Μπαντέλο.

Παραπομπές
----------

1. ↑  Nathan Haskell Dole, Forrest Morgan, Caroline Ticknor, *The Bibliophile Dictionary: A Biographical Record of the Great Authors*, The Minerva Group Inc. (2003)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 34466862
* LCCN: n50033880
* ISNI: 0000 0001 2127 2740
* GND: 11871760X
* SELIBR: 345678
* SUDOC: 028138511
* BNF: cb12003257p (data)
* BIBSYS: 90619274
* MusicBrainz: 59b9da9c-dca4-4048-995c-cc285ee685ac
* NLA: 35801172
* NKC: xx0184190
* ICCU: UFIV021933
* BNE: XX1298322
* CiNii: DA02179210

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Giovanni Battista Giraldi  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Καταλυματίας** ήταν ονομασία με την οποία αποκαλούνταν, από το 1828 μέχρι το 1863, στον ελληνικό στρατό πρόσωπα (ισότιμα αξιωματικών) που εκτελούσαν οικονομικής φύσης υπηρεσίες σε στρατιωτικές μονάδες. Η θέση και οι αρμοδιότητές της στους σχηματισμούς του στρατού προσδιορίσθηκε κατά τα πρώτα χρόνια της ίδρυσης του νεοελληνικού κράτους. Ευθύνη του Καταλυματία ήταν η μέριμνα του στρατωνισμού και της επιμελητείας των στρατιωτικών καταλυμάτων. Η στέγαση των στρατιωτικών σχηματισμών κατά τις μετακινήσεις τους λεγόταν επισταθμία.

Ορισμοί - περιγραφές
--------------------

Το φθινόπωρο του 1829, έπειτα από τη Μάχη της Πέτρας, ο τότε Κυβερνήτης της Ελλάδας Ιωάννης Καποδίστριας, στο πλαίσιο προσπάθειας για εκσυγχρονισμό των ελληνικών στρατευμάτων διέλυσε τις χιλιαρχίες και δημιούργησε 13 *ελαφρά τάγματα*. Θέσεις ευθύνης και αρμοδιότητας σε αυτούς τους σχηματισμούς ορίστηκαν οι ακόλουθες:

* Διοικητής (ταγματάρχης)
* Υποταγματάρχης, ο υποδιοικητής του τάγματος
* Υπασπιστής, με βαθμό υπολοχαγού
* Καταλυματίας, με βαθμό υπολοχαγού
* Σημαιοφόρος, με βαθμό ανθυπολοχαγού
* σαλπιγκτές, ιερέας.

Αργότερα, την εποχή του βασιλία Όθωνα, στους Καταλυματίες, που ήταν ουσιαστικά οικονομικοί υπάλληλοι του Ελληνικού Βασιλικού Στρατού, αποδόθηκε (1837) βαθμός (ισοτιμία) αντίστοιχος των αξιωματικών ανάλογα με τον στρατιωτικό σχηματισμό (σύνταγμα, τάγμα) στον οποίο υπηρετούσαν.
Στο πλαίσιο αυτό, οι Καταλυματίες διαβαθμίστηκαν σε αντιστοιχία με τρεις στρατιωτικούς βαθμούς «αξιωματικών γραμμής»:

* Ανώτερος Καταλυματίας Α΄ και Β΄ τάξεως ή *Επικαταλυματίας* (έως τότε καταλυματίας συντάγματος): λοχαγός
* Καταλυματίας (έως τότε καταλυματίας τάγματος Α΄ τάξεως): υπολοχαγός
* Υποκαταλυματίας (έως τότε καταλυματίας τάγματος Β΄ τάξεως): ανθυπολοχαγός.

Ο Καταλυματίας συμμετείχε, μαζί το διοικητή, τον υπασπιστή, τον ανθυπασπιστή, το λοχαγό ιματισμού, τους γιατρούς και τον αρχιτυμπανιστή, στο επιτελείο του τάγματός του.

Παραπομπές
----------

1. 1 2  «καταλυματίας». *Εγκυκλοπαιδικόν Λεξικόν*. **Ζ΄**. Αθήνα: Εκδοτικός Οίκος Ελευθερουδάκη. 1929. σελ. 410.
2. ↑  «επισταθμία» (στα αγγλικά). *Academic Dictionaries and Encyclopedias*.. Ανακτήθηκε στις 2017-04-21.
3. ↑  ΓΕΣ - Διεύθυνση Πεζικού/3α (2014). *Η ιστορία του Πεζικού* (PDF). Τυπογραφείο Ελληνικού Στρατού. σελίδες 46–47. Αρχειοθετήθηκε από το πρωτότυπο (PDF) στις 31 Δεκεμβρίου 2018. Ανακτήθηκε στις 23 Απριλίου 2017.
4. ↑  *Η της Τρίτης Σεπτεμβρίου εν Αθήναις Εθνική Συνέλευσις. Πρακτικά*. Αθήνα: Εκ του Βασιλικού Τυπογραφείου. 1844. σελίδες 230–231. Ανακτήθηκε στις 23 Απριλίου 2017.
5. 1 2  Βλ. BΔ «Περί βαθμολογίας και στολής των ιατρών και διοικητικών υπαλλήλων του Βασιλικού στρατού». *Εφημερίς της Κυβερνήσεως του Βασιλείου της Ελλάδος* (Εθνικό Τυπογραφείο) (**32**/22 Σεπτ. 1837): 129.. Ανακτήθηκε στις 2017-04-23.
6. ↑  *Η ιστορία του Πεζικού*, ό.π. σελ. 51.

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **καταλυματίας**  |
Σχέδιο του Santiago Ramón y Cajal (1899) νευρώνων από την  παρεγκεφαλίδα του περιστεριού
Η **νευροεπιστήμη** είναι η επιστημονική μελέτη του νευρικού συστήματος. Παραδοσιακά, η νευροεπιστήμη αναγνωρίζεται ως ένας κλάδος της βιολογίας. Ωστόσο, στις μέρες μας αποτελεί ένα διεπιστημονικό επιστημονικό πεδίο που συνεργάζεται με άλλους τομείς όπως τη χημεία, τη γνωσιακή επιστήμη, την επιστήμη των υπολογιστών, τη μηχανική, τη γλωσσολογία, τα μαθηματικά, την ιατρική (συμπεριλαμβανομένης της νευρολογίας), τη γενετική, και συναφείς κλάδους, συμπεριλαμβανομένης της φιλοσοφίας, της φυσικής και της ψυχολογίας. Επίσης, ασκεί επιρροή σε άλλους τομείς όπως την εκπαίδευση και την (βιο)ηθική. Ο όρος**νευροβιολογία** συχνά χρησιμοποιείται κατ' εναλλαγή με τον όρο νευροεπιστήμη, αν και ο πρώτος αναφέρεται ειδικά στη βιολογία του νευρικού συστήματος, ενώ ο τελευταίος αναφέρεται σε ολόκληρη την επιστήμη του νευρικού συστήματος, συμπεριλαμβανομένων στοιχείων της ψυχολογίας, καθώς και τις καθαρά φυσικές επιστήμες.

Το πεδίο της νευροεπιστήμης έχει διευρυνθεί για να συμπεριλάβει τις διαφορετικές προσεγγίσεις που χρησιμοποιούνται για τη μελέτη των μοριακών, κυτταρικών, αναπτυξιακών, δομικών, λειτουργικών, εξελικτικών, υπολογιστικών και ιατρικών πτυχών του νευρικού συστήματος. Οι τεχνικές που χρησιμοποιούνται από νευροεπιστήμονες έχουν επίσης επεκταθεί σε πολύ μεγάλο βαθμό, από τις μοριακές και κυτταρικές μελέτες μεμονωμένων νευρικών κυττάρων έως τις απεικονιστικές μελέτες αισθητηριακών και κινητικών διεργασιών του εγκεφάλου. Πρόσφατες θεωρητικές εξελίξεις στην νευροεπιστήμη έχουν επίσης υποβοηθηθεί από τη μελέτη των νευρωνικών δικτύων.

Ως αποτέλεσμα του αυξανόμενου αριθμού των επιστημόνων που μελετούν το νευρικό σύστημα, πολλές εξέχουσες νευροεπιστημονικές οργανώσεις έχουν συσταθεί για να παρέχουν ένα χώρο συζήτησης για όλους τους νευροεπιστήμονες και τους εκπαιδευτικούς. Για παράδειγμα, η International Brain Research Organization ιδρύθηκε το 1960, η Διεθνής εταιρεία για την Νευροχημεία το 1963, η Ευρωπαϊκή Κοινότητα για τον Εγκέφαλο και τη Συμπεριφορά το 1968, και η Κοινότητα για τις Νευροεπιστήμες το 1969.

Παραπομπές
----------

1. ↑  «Neuroscience». *Merriam-Webster Medical Dictionary*.
2. ↑  Zull, J. (2002).
3. ↑  «History of IBRO». *International Brain Research Organization*. 2010. [*νεκρός σύνδεσμος*]
4. ↑  The Beginning Αρχειοθετήθηκε 2012-04-21 στο Wayback Machine. Αρχειοθετήθηκε Νοέμβριος 23, 2012 στη Wayback Machine του *Internet Archive*, International Society for Neurochemistry Αρχειοθετήθηκε Νοέμβριος 23, 2012 στη Wayback Machine του *Internet Archive*[*νεκρός σύνδεσμος*]
5. ↑  «About EBBS». *European Brain and Behaviour Society*. 2009. Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 12 Οκτωβρίου 2016.
6. ↑  «About SfN». *Society for Neuroscience*.

Εξωτερικοί σύνδεσμοι
--------------------

* Πολυμέσα σχετικά με το θέμα  Neuroscience στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh91006099
* GND: 7555119-6
* BNF: cb13736850m (data)
* NDL: 001137240
* NKC: ph250755
* BNE: XX548657

 |

 |
Ο **Κώστας Λυμπουρής** ήταν Κύπριος ποδοσφαιριστής. Αγωνιζόταν στη θέση του μέσου και του επιθετικού. Γεννήθηκε στη Λεύκα στις 30 Μαρτίου 1923.

Αποχώρηση από τον ΑΠΟΕΛ
-----------------------

Ξεκίνησε την ποδοσφαιρική καριέρα του από τον ΑΠΟΕΛ το 1946. Παρέμεινε στην ομάδα έως το 1948. Ενώ είχαν ξεκινήσει ήδη τα γεγονότα του 1948, τον Μάιο ο ΑΠΟΕΛ, κατά τη διάρκεια του ελληνικού εμφυλίου, απέστειλε τηλεγράφημα στο ΣΕΓΑΣ, «εγκάρδιο αδελφικό χαιρετισμό σε ολόκληρη την ελληνική αθλούμενη νεολαία» κι ευχόταν, «όπως τερματισθεί η εθνοκτόνος ανταρσία» στην Ελλάδα. Η διοίκηση του σωματείου κάλεσε όλους τους αθλητές και ποδοσφαιριστές του σωματείου να προσυπογράψουν σχετική δήλωση, με την οποία θα συνηγορούσαν με το περιεχόμενο του τηλεγραφήματος. 

Οι αριστεροί παράγοντες και αθλητές του ΑΠOEΛ θεώρησαν το χαρακτηρισμό «εθνοκτόνος ανταρσία», πρόκληση και κομματική τοποθέτηση του σωματείου τους. Οι ποδοσφαιριστές Κώστας Λυμπουρής, Αγησίλαος Τσιαλής, Γωγάκης Καραγιάννης, Τάκης Σκαλιώτης, Ανδρέας Καριόλου κ.α. διαχώρισαν τη θέση τους και αρνήθηκαν να υπογράψουν τις δηλώσεις. Από εκεί και πέρα, ανέλαβε δράση ο Τύπος, ο οποίος με συνεχή ρεπορτάζ και σχόλιά του, έριχνε λάδι στη φωτιά, πυροδοτώντας την τελική έκρηξη. Ακολούθησε η επ΄ αόριστον τιμωρία πέντε αθλητών του AΠOEΛ από το σωματείο τους. Έτσι, οι ποδοσφαιριστές αυτοί απεχώρησαν από τον AΠOEΛ.

Ίδρυση Ομόνοιας
---------------

Ο Κώστας Λυμπουρής μαζί με τους υπόλοιπους ποδοσφαιριστές που αποχώρησαν, αλλά και με αρκετούς άλλους, ίδρυσαν στις 4 Ιουνίου 1948 νέο σωματείο στη Λευκωσία, τον Αθλητικό Σύλλογο Ομόνοια Λευκωσίας.

Ο Κώστας Λυμπουρής αγωνίστηκε στην Ομόνοια από το 1948 έως το 1959. Τα πρώτα 5 χρόνια η Ομόνοια ήταν μέλος της ΚΕΠΟ και από την περίοδο 1953-1955 ήταν μέλος της ΚΟΠ.

Μετά την ολοκλήρωση της ποδοσφαιρικής του καριέρας διετέλεσε για πρόεδρος (1974-1981) και μέλος του διοικητικού συμβουλίου της Ομόνοιας.

Τίτλοι
------

Με τον ΑΠΟΕΛ υπό την αιγίδα της ΚΟΠ
* Πρωτάθλημα Κύπρου (1): 1946-47

* Κύπελλο Κύπρου (1): 1946-47

Με την Ομόνοια υπό την αιγίδα της ΚΕΠΟ
* Πρωταθλήματα (4): 1948-49, 1949-50, 1950-51, 1951-52

* Κύπελλα (5): 1948-49, 1949-50, 1950-51, 1951-52, 1952-53

Παραπομπές
----------

1. 1 2 3  Μελετίου 2011, σελ. 249
2. 1 2 3  «ΑΦΙΕΡΩΜΑ: Ο Κώστας Λυμπουρής και η ιστορία του στην Ομόνοια». 6 Ιουνίου 2017. Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
3. ↑  «Κώστας Λυμπουρής». Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
4. 1 2  Μελετίου 2011, σελ. 97-98
5. 1 2  Στυλιανού & Γεωργίου 1988, σελ. 21
6. ↑  «Οι ηρωικοί πρωταγωνιστές των πρώτων τίτλων». *www.kerkida.net*. Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
7. ↑  «Ιστορία». *omonoia.com.cy*. Αρχειοθετήθηκε από το πρωτότυπο στις 8 Νοεμβρίου 2015. Ανακτήθηκε στις 8 Ιουλίου 2015.

Βιβλιογραφία
------------

* Μελετίου, Γιώργος (2011). *Κυπριακό ποδόσφαιρο 1900-1960*. Λευκωσία: Power Publishing. σελ. 97-98, 249. ISBN 978-9963-688-87-6.
| Γλωσσολογία |
| --- |
| Θεωρητική |
| * Γνωσιακή
* Παραγωγική
* Ποσοτική
* Λειτουργικές θεωρίες της γραμματικής
* Φωνολογία
* Μορφολογία
* Μορφοφωνολογία
* Σύνταξη
* Λεξιλόγιο
* Σημασιολογία
* Πραγματολογία
* Γραφηματική
* Ορθογραφία
* Σημειωτική
 |
| Περιγραφική |
| * Ανθρωπογλωσσολογία
* Συγκριτική
* Ιστορική
* Ετυμολογία
* Γραφητική
* Φωνητική
* Κοινωνιογλωσσολογία
 |
| Εφαρμοσμένη και πειραματική |
| * Υπολογιστική
* Αντιπαραβολική
* Εξελικτική
* Δικανική
* Διαδικτυακή
* Γλωσσική κατάκτηση
* Κατάκτηση δεύτερης γλώσσας
* Γλωσσική αξιολόγηση
* Γλωσσική ανάπτυξη
* Διδακτική της γλώσσας
* Ανθρωπολογία της γλώσσας
* Νευρογλωσσολογία
* Ψυχογλωσσολογία
 |
| 
Σχετικά λήμματα |
| * Ιστορία της γλωσσολογίας
* Γλωσσική συνταγή
* Κατάλογος γλωσσολόγων
* Άλυτα γλωσσολογικά προβλήματα
 |
| Γλωσσολογία |
| π • σ • ε
 |

Η πραγματολογία περιλαμβάνει συνολικά τη θεωρία των γλωσσικών πράξεων, τη θεωρία των συνομιλιακών υπονοημάτων, τη θεωρία της ευγένειας και άλλες προσεγγίσεις γλωσσικής συμπεριφοράς στη φιλοσοφία, κοινωνιολογία, γλωσσολογία και ανθρωπολογία. Σε αντίθεση με την σημασιολογία, η οποία εξετάζει τα νοήματα που είναι συμβατικά ή κωδικοποιημένα σε μια δεδομένη γλώσσα, η πραγματολογία μελετά πώς η μετάδοση του νοήματος δεν εξαρτάται μόνο από τις δομικές και γλωσσικές γνώσεις (π.χ. τη γραμματική ή το νοητικό λεξικό) του ομιλητή και του ακροατή, αλλά και από τα συμφραζόμενα ενός εκφωνήματος, τις προϋπάρχουσες γνώσεις των συνομιλητών και του κόσμου, τη συναγόμενη πρόθεση του ομιλητή και άλλους παράγοντες. Υπο αυτήν την έννοια, η πραγματολογία εξηγεί πώς οι χρήστες μιας γλώσσας αντιμετωπίζουν την αμφισημία (ή την πολυσημία), αφού το νόημα βασίζεται στον τρόπο, τον χρόνο, τον τόπο κτλ. ενός εκφωνήματος.

Η ικανότητα να καταλαβαίνουμε το προτιθέμενο νόημα ενός ομιλητή ονομάζεται πραγματολογική ικανότητα.

Παραπομπές
----------

1. ↑  Πύλη για την Νέα Ελληνική Γλώσσα
2. ↑  Carston, Robyn (2002) Thoughts and Utterances: The Pragmatics of Explicit Communication. Oxford: Blackwell.

Εξωτερικοί σύνδεσμοι
--------------------

* Πολυμέσα σχετικά με το θέμα  Pragmatics στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85106058
* GND: 4076315-8
* BNF: cb11932985n (data)
* NDL: 00576884
* NKC: ph124543
* BNE: XX538539

 |

 |
Στα μαθηματικά, μια συνάρτηση *f* από ένα σύνολο *X* σε ένα σύνολο *Y* είναι **επί του Υ** (ή **επιρριπτική**), ή μια **επίρριψη**, εάν για κάθε στοιχείο *y* στο πεδίο τιμών *Y* του *f*, υπάρχει τουλάχιστον ένα στοιχείο *x* στο πεδίο ορισμού *X* του *f*, τέτοιο ώστε *f*(*x*) = *y*. Το *x* δεν είναι απαραίτητο να είναι μοναδικό. Η συνάρτηση *f* μπορεί να απεικονίσει ένα ή περισσότερα στοιχεία του *Χ* στο ίδιο στοιχείο του *Υ*. 

 Μια επιρριπτική συνάρτηση από το πεδίο ορισμού *X* προς το πεδίο τιμών *Υ*. Η συνάρτηση είναι επί του Y, αφού κάθε στοιχείο του πεδίου τιμών είναι η τιμή της *f*(*x*) για τουλάχιστον ένα στοιχείο *x* του πεδίου ορισμού. 
Οποιαδήποτε συνάρτηση επάγει μία επίρριψη περιορίζοντας το πεδίο τιμών της στο εύρος της. Κάθε επίρριψη έχει ένα δεξιό αντίστροφο, και κάθε συνάρτηση με ένα δεξιό αντίστροφο είναι αναγκαστικά μία επίρριψη. Η σύνθεση επιρρίψεων είναι πάντα επίρριψη. Οποιαδήποτε συνάρτηση μπορεί να αποσυντεθεί σε μια επίρριψη και μια ένριψη.
*Να μη συγχέεται με την ομώνυμη μητέρα της Ιουλία Ιοτάπα (κόρη του Αντίοχου Δ΄).*
Η **Ιουλία Ιοτάπα** (γενν. π. 80 μ.Χ.) από την Ηρωδιανή Δυναστεία γεννήθηκε πριγκίπισσα της Ιουδαίας και με τον γάμο της έγινε πριγκίπισσα της Κέτις στην Κιλικία.

Βιογραφία
---------

Ήταν κόρη τού Γ. Ι. Αλεξάνδρου ηγεμόνα της Κέτις στην Κιλικία και της Ιουλίας Ιοτάπας των Οροντιδών, κόρης τού Αντιόχου Δ΄ της Κομμαγηνής. Αδέλφια της ήταν ο Γ. Ι. Αγρίππας και ο Γ. Ι. Αλέξανδρος Βερενικιανός.

Γεννήθηκε και μεγάλωσε στην Κέτις, στις ακτές της Κιλικίας, ένα μικρό κράτος υποτελές της Ρώμης. Πιο πριν ανήκε στον Αντίοχο Δ΄, όταν ο Καλιγούλας είχε προσθέσει τις ακτές της Κιλικίας στην Κομμαγηνή. Ο Νέρωνας είχε παντρέψει τους γονείς της στη Ρώμη και τους έστεψε βασιλείς στην Κέτις· είχε προσθέσει την Ελαιούσα Σεβαστή στην εξουσία τού Γ. Ι. Αλεξάνδρου.

Επιγραφές που επέζησαν για την οικογένειά της, αποκαλύπτουν, ότι οι Ηρωδιανοί είχαν επιγαμίες με επιφανείς οίκους της εποχής τους. Ο πατέρας της ήταν γιος τού Τιγράνη ΣΤ΄ της Αρμενίας, γιού τού Αλεξάνδρου, γιού της Γλαφύρας, κόρης τού Αρχελάου της Καππαδοκίας. Σύζυγος της Γλαφύρας ήταν ο Αλέξανδρος, γιος τού Ηρώδη Α΄ τού Μεγάλου. Η Ι. Ιοτάπα είχε καταγωγή από τους Εβραίους, Ναβαταίους, Εδωμίτες, Έλληνες, Αρμένιους, Μήδους και Πέρσες. Είναι από τα τελευταία γνωστά μέλη των Ηρωδιανών. Η Ι. Ιοτάπα αποστάτησε από τον Ιουδαϊσμό: εξελληνίστηκε και εκρωμαΐστηκε. Δεν είναι πιθανό να προσπάθησε να ασκήσει επιρροή στην πολιτική της Ιουδαίας.

Ίσως απόγονός της να είναι ο Ιοταπιανός, σφετεριστής του θρόνου από τον Φιλίππου του Άραβα, τον 3ο αι.

Οικογένεια
----------

Παντρεύτηκε τον Γ. Ι. Κουαδράτο Βάσσο συγκλητικό από τη Γαλατία και είχε τέκνο:

* Ιουλία Κουαδρατίλλα γενν. π. 100, παντρεύτηκε τον Γ. Ι. Λούπο Τίτο Βίβιο Βάρο Λαιβίλλο (π. 95-μετά το 132) ταμία στην Ασία το 132. Είχαν τέκνα:
	+ Άουλος Ιούλιος Αμύντας, ευγενής στην Έφεσο.
	+ Άουλος Ιούλιος Κλαύδιος Χάραξ π. 115-μετά το 147. Κόρη του ήταν η:
		- Ιουλία, παντρεύτηκε τον Γ. Ασίνιο Ρούφο συγκλητικό.
	+ Άουλος Ιούλιος Πρόκουλος π. 120-μετά το 156, ευγενής στην Έφεσο, νυμφεύτηκε την Κλαυδία Βασίλο.

Πηγές
-----

* Anthony Wagner, Pedigree and Progress, Essays in the Genealogical Interpretation of History, London, Philmore, 1975. Rutgers Alex CS4.W33.
* Schwartz, Seth (1990). *Josephus and Judaean politics*. *Columbia studies in the classical tradition*. Leiden, New York: Brill. σελ. 137. ISBN 90-04-09230-7. OCLC 21595783.
* Anthony Bash, Ambassadors for Christ: an exploration of ambassadorial language in the New Testament, Mohr Siebeck, 1997
* Grainger, John D. (2003). *Nerva and the Roman succession Crisis AD 96-99*. London, New York: Routledge. σελ. xvi. ISBN 0-415-28917-3. OCLC 52012210.
* Chris Bennett, Egyptian Royal Genealogy - Ptolemaic Dynasty, 2005. Available here
Η **διαλεκτολογία** είναι η επιστημονική μελέτη διαλέκτου ή διαλέκτων, και είναι τομέας έρευνας της κοινωνιογλωσσολογίας. Μελετά τις παραλλαγές της γλώσσας με βάση κυρίως τη γεωγραφική κατανομή και τα συναφή χαρακτηριστικά τους. Η διαλεκτολογία αντιμετωπίζει ζητήματα όπως η απόκλιση δύο τοπικών διαλέκτων από έναν κοινό πρόγονο και σύγχρονες παραλλαγές τους.

Οι διαλεκτολόγοι ασχολούνται με γραμματικά, λεξικά και φωνολογικά χαρακτηριστικά που αντιστοιχούν σε γεωγραφικές περιοχές. Συνεπώς δεν ασχολούνται μόνο με πληθυσμούς που έχουν ζήσει σε ορισμένες περιοχές επί σειρά γενεών, αλλά και με ομάδες μεταναστών που φέρνουν τις γλώσσες τους σε νέες γεωγραφικές περιοχές.

Οι συνήθεις έννοιες που διερευνώνται στη διαλεκτολογία περιλαμβάνουν το ζήτημα της αμοιβαίας κατανόησης στον ορισμό των γλωσσών και των διαλέκτων, καταστάσεις διγλωσσίας, όπου χρησιμοποιούνται δύο διάλεκτοι για διαφορετικές λειτουργίες, ζητήματα διαλεκτικού συνεχούς, που περιλαμβάνουν μια σειρά μερικώς αμοιβαία κατανοητών διαλέκτων και το ζήτημα του πολυκεντρισμού, γλωσσών δηλαδή με αρκετές αλληλεπιδρώσες κωδικοποιημένες τυποποιημένες εκδόσεις, οι οποίες αντιστοιχούν συχνά σε διαφορετικές χώρες.

Παραπομπές-σημειώσεις
---------------------

1. ↑  Chambers, J. K. Trudgill, P. (2004). *Dialectology*. Cambridge: Cambridge University Press. σελ. 3. ISBN 0-511-03993-X. CS1 maint: Πολλαπλές ονομασίες: authors list (link)
2. ↑  Stewart, William A (1968). «A Sociolinguistic Typology for Describing National Multilingualism». Στο: Fishman, Joshua A. *Readings in the Sociology of Language*. The Hague, Paris: Mouton. σελίδες 531–545. doi:10.1515/9783110805376.531. ISBN 978-3-11-080537-6.  p. 534.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85037526
* GND: 4040728-7
* HDS: 024476
* NKC: ph119421

 |

 |
Οικόσημο με τον θυρεό του Έχμοντ (επάνω δεξιά και κάτω αριστερά), του Μπούρεν (επάνω δεξιά και κάτω αριστερά) και του Άισελσταϊν (στο κέντρο).
Ο **Φλόρις**, ολλανδ.: Floris van Egmond (π. 1470 - 25 Οκτωβρίου 1539) από τον Οίκο του Έχμοντ ήταν κόμης του Μπούρεν & Λέερνταμ και κύριος του Άισελσταϊν & Σιντ Μάαρτενσνταϊκ. Ήταν κυβερνήτης (stadhouder) του Χέλρε (1507-1511) και του Φρήσλαντ (1515–1518).

Βιογραφία
---------

Ο Φλόρις ήταν ο πρωτότοκος γιος του Φρειδερίκου κόμητος του Μπούρεν & Λέερνταμ, κυρίου του Άισελσταϊν και της Αλέιντα φαν Κούλεμπορχ, κυρίας του Σιντ-Μάαρτενσνταϊκ (απεβ. 1471). Η σταδιοδρομία του ξεκίνησε το 1490 ως θαλαμηπόλος στο βασιλικό νοικοκυριό του Φιλίππου Α΄ των Αψβούργων βασιλιά της Καστίλης. Μετά το τέλος του Φίλιππου Α΄, ο Φλόρις απέκτησε έδρα στο Αυλικό Συμβούλιο της Μαργαρίτας των Αψβούργων (Αδελφής του Φιλίππου Α΄), εκείνη τη στιγμή κυβερνήτου των Κάτω Χωρών. Το 1505 χρίστηκε Ιππότης του Τάγματος του Χρυσόμαλλου Δέρατος.

Ως κυβερνήτης (stadhouder) του Γκέλντερς, εκπροσώπησε την κυβέρνηση των Αψβούργων στα τμήματα του Χέλρε, που ανήκαν στη Μαργαρίτα.

Το 1515 έγινε κυβερνήτης του Φρίσλαντ, όταν αυτό πωλήθηκε από τον Γεώργιο δούκα της Σαξονίας στους Αψβούργους. Ο Γεώργιος της Σαξονίας δεν κατάφερε να υποτάξει το Φρήσλαντ κατά τη διάρκεια των Πολέμων του Χέλρε και ο Φλόρις έλεγχε μόνο μερικές πόλεις (Λέουαρντεν, Χάρλινγκεν και Φράνεκερ).

Ο Φλόρις ήταν επίσης διοικητής στον στρατό. Το 1523 διορίστηκε διοικητής των Ολλανδικών στρατευμάτων για την εισβολή στη Γαλλία κατά τον Ιταλικό πόλεμο του 1521-26. Το 1536 ο Φλόρις έγινε Γενικός Διοικητής του Στρατού που ήταν παρών στα βόρεια τμήματα των Κάτω Χωρών.

Οικογένεια
----------

Νυμφεύτηκε τη Mαργαρίτα του Χλύμες-Μπέρχεν, κόρη του Κορνέλις του Χλύμες, στις 12 Οκτωβρίου 1500. Είχαν δύο παιδιά:

* Μαξιμιλιανός 1509-1548, κόμης του Μπούρεν & Λέερνταμ, κυβερνήτης του Φρήσλαντ. Η κόρη του:
	+ Άννα η *Νεότερη* 1533-1558, παντρεύτηκε τον Γουλιέλμο Α΄ πρίγκιπα της Οράγης το 1551.
* Άννα η *Πρεσβύτερη* 1504-1574, παντρεύτηκε πρώτα τον Ιωσήφ του Μονμορανσύ και μετά τον Ιωάννη του Χορν. Από τον πρώτο γάμο της είχε τέκνα:
	+ Φίλιππος π.1524-1568, κόμης του Χορν.
	+ Φλόρις 1528-1570, διπλωμάτης των Ισπανικών Κάτω Χωρών.

Βιβλιογραφικές αναφορές
-----------------------

* Cools, Hans, "Florent d'Egmont et Adrien de Croÿ, les carrières exemplaires de deux chefs de guerre de Charles Quint", σε Cauchies, Jean-Marie & Guisset, Jacqueline (επιμ. ): *Du métier des armes, à la vie de cour, de la forteresse au château de séjour.* *Familles et demeures aux XIVe-XVIe siècles*. Εκλογές : Brepols, 2005,(ISBN 2-503-52220-3), σελ. 205-216.

Παραπομπές σε πηγές
-------------------

1. ↑  «Floris van Egmond». *Biografisch Portaal*. 51460747.
2. ↑  p19701.htm#i197004. Ανακτήθηκε στις 7  Αυγούστου 2020.
3. ↑  Darryl Roger Lundy: (Αγγλικά) *The Peerage*.
4. ↑  Leo van de Pas: (Αγγλικά) *Genealogics*. 2003.
5. ↑  (πολλαπλές γλώσσες) *geni.com*.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 23295441
* ISNI: 0000 0000 2256 9987
* GND: 13227423X
* BPN: 02629672

 |

 |